50 personer er siktet, og narkotika til en gateverdi av en halv milliard kroner er beslaglagt. Opprullingen knyttes til gjengkriminaliteten i Oslo.

Kripos har jobbet med saken siden 2018, og arbeidet har vært rettet mot organiserte kriminelle nettverk som står bak innførsel av narkotika til Norge og hele Europa, skriver Kripos i en pressemelding.

Rettet mot gjengkriminalitet i Oslo

– Målet med etterforskningen har vært, og er, å gå etter organiserte kriminelle nettverk som leverer narkotika til blant annet gjengmiljøene i Oslo og på Østlandet. Narkotikamarkedet er roten til mye av problemene vi har sett i gjengkriminaliteten, sier sjefen for Kripos Ketil Haukaas.

50 personer er pågrepet i saken så langt.

– Alle de 50 er siktet i Norge, men noen er pågrepet i andre land. Noen retteføringer vil skje i andre land, sier pressevakt i Kripos, Jonas Fabritius Christoffersen, til TV 2.

Kripos utelukker ikke at det kan komme ytterligere pågripelser.

Internasjonalt samarbeid

Operasjonen del av «Operasjon Hubris» og er et internasjonalt samarbeid. Eurojust har koordinert arbeidet, men norske Kripos har ledet det.

Ifølge Eurojust er dansken som ble dømt til 19 års fengsel for innføring av store mengder hasj til Norge del av denne operasjonen.

I Norge er det hovedsaklig politidistriktene på Østlandet som har vært involvert i saken. Politidistriktene Oslo, Innland og Øst har brukt betydelige ressurser på etterforskningen.

Ifølge Eurojust førte etterforskningen dem til et transportselskap i Nederland som var involvert i smugling av store mengder narkotika til flere europeiske land. Tre nederlendere er også pågrepet i Norge, ifølge organisasjonen.

En halv milliard

Totalt er det i Norge og i utlandet beslaglagt over fire tonn hasj og 300 kilo pulverstoffer som kokain, amfetamin, heroin og MDMA. Den totale gateverdi er beregnet til 500 millioner kroner.

«Operasjon Hubris» har ført til pågripelser og beslag av store mengder narkotika i Danmark, Nederland, Tyskland, Spania, Italia og England. I tillegg er en norsk borger pågrepet i Dubai. Kripos mener mannen har hatt en sentral rolle i innførsel av over fem hundre kilo hasj til Norge.